[pic] | KOMISIJA EVROPSKIH SKUPNOSTI |

Bruselj, 12.3.2007

COM(2007) 76 konč.

2007/0033 (COD)

Predlog

UREDBA EVROPSKEGA PARLAMENTA IN SVETA

o četrtletnih statističnih podatkih glede prostih delovnih mest v Skupnosti

(predložila Komisija)

OBRAZLOŽITVENI MEMORANDUM

OZADJE PREDLOGA |

110 | Razlogi za predlog in njegovi cilji Da se izpolnijo zahteve uporabnikov po statističnih podatkih o prostih delovnih mestih, namerava Eurostat vzpostaviti pravno podlago za zbiranje podatkov o prostih delovnih mestih. Komisija in Evropska centralna banka morata četrtletne podatke o prostih delovnih mestih prejeti hitro, da se spremljajo kratkoročne spremembe pri prostih delovnih mestih glede na gospodarsko dejavnost. Prosta delovna mesta so vključena v sklop glavnih evropskih ekonomskih kazalnikov (PEEI) in so potrebna za oceno pogojev trga dela v EU/euroobmočju v okviru akcijskega načrta za ekonomsko in monetarno unijo(EMU). Razvoj kakovostnih statističnih podatkov o prostih delovnih mestih je trdno določen kot prednostna naloga za Svet. Evropski svet je marca 2005 ponovno uvedel lizbonsko strategijo s pozivom k ukrepanju, da se zlasti pritegne več ljudi na trg dela in ustvari več delovnih mest ter tako okrepi potreba po boljših informacijah o povpraševanju po delovni sili. Odbor za zaposlovanje je ocenil, da je treba strukturni kazalnik prostih delovnih mest razviti in objaviti kot merilo obremenitve trga dela in pomanjkanja strokovne usposobljenosti. Strukturne podatke o prostih delovnih mestih Komisija potrebuje v okviru Evropske strategije zaposlovanja za spremljanje in analizo stopnje in strukture povpraševanja po delovni sili ter za opredelitev pomanjkanja delovne sile, ozkih grl in neskladij glede na regijo, sektor gospodarske dejavnosti in poklic, kakor je razvidno iz integriranih smernic za rast in delovna mesta (2005–2008), vključno s širšimi smernicami ekonomskih politik in smernicami zaposlovanja. Poleg tega se statistični podatki o prostih delovnih mestih zbirajo tudi za nacionalne namene za pomoč nacionalnim organom, da ocenijo in spremljajo trg dela in za podporo pri postopku odločanja glede politik trga dela. |

120 | Splošno ozadje Nacionalni podatki o prostih in zasedenih delovnih mestih so se zbirali od leta 2003 na podlagi prijateljskega dogovora. Čeprav se je prvotno ta sporazum izkazal kot koristen, so izkušnje pokazale, da ne more zadostiti potrebam uporabnikom. Za četrtletno zbiranje podatkov niso izpolnjene niti zahteve ECB v smislu zajetja, pravočasnosti in usklajenosti niti zahteva Komisije po strukturnih podatkih. Trenutno samo zelo omejeno število držav pošilja letne podatke z zelo različno ravnjo podrobnosti in slabšo primerljivostjo. Pravna podlaga predvideva mehanizem za dosego primerljive metodološke podlage za pomemben sklop kratkoročnih in strukturnih statističnih podatkov v jasnem časovnem okviru. Razvoj ustreznega evropskega pravnega okvira je zahteval tudi Ekonomsko-finančni svet v Poročilu o stanju na področju informacijskih potreb v EMU iz novembra 2005. Poleg tega več držav članic potrebuje pravno podlago, da lahko nadaljujejo zbiranje podatkov o prostih delovnih mestih. |

139 | Obstoječe določbe na področju, na katero se nanaša predlog Na področju, na katero se nanaša predlog, ni obstoječih določb. |

141 | Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

211 | Posvetovalne metode, glavni ciljni sektorji in splošni profil vprašancev Pisno posvetovanje in razprave v delovnih skupinah so bile opravljene s pooblaščenimi delegati nacionalnih statističnih sistemov, ki so predstavljali države članice, na sestankih delovne skupine za trg dela oktobra 2005 in marca 2006. Predlog Uredbe je bil maja 2006 predložen v mnenje Odboru za statistični program. Če se povzame, je Odbor za statistični program izrazil splošno podporo predlogu glede četrtletnih statističnih podatkov. Vendar pa so imele države članice močne zadržke glede obsega in stopnje podrobnosti letnih razčlenitev. |

212 | Povzetek odgovorov in njihovo upoštevanje Na podlagi mnenja Odbora za statistični program je bila Uredba spremenjena, zlasti v povezavi z zbiranjem letnih strukturnih podatkov, ki so zdaj izključeni iz tega pravnega besedila. Spremenjen predlog Uredbe Evropskega parlamenta in Sveta ima splošno podporo generalnih direktorjev nacionalnih statističnih uradov in ECB. Vse države članice so se strinjale o pomenu obstoja jasnega in ustreznega pravnega okvira za zbiranje četrtletnih podatkov o prostih delovnih mestih. Potreba politike po letnih strukturnih statističnih podatkih o prostih delovnih mestih bo še naprej obravnavana kratkoročno na podlagi prijateljskih dogovorov. Srednjeročno in na podlagi izkušenj uredbe o četrtletnih podatkih je treba predvideti možnost nove uredbe, da se zadostijo zahteve po letnih podatkih. |

Zbiranje in uporaba izvedenskih mnenj |

221 | Zadevna strokovna področja in izvedenska mnenja Nacionalni predstavniki, ki se sestajajo v delovni skupini Eurostata o statističnih podatkih glede trga dela, in člani projektne skupine o prostih delovnih mestih so strokovnjaki z znanjem in izkušnjami na področju statističnih podatkov o prostih delovnih mestih in trgu dela. |

222 | Uporabljena metodologija Delo, ki ga je opravila projektna skupina, ustanovljena z namenom vzpostavitve pravnega okvira za statistične podatke o prostih delovnih mestih, je bilo uporabno pri pripravi dokumenta. Poleg tega je delovna skupina Eurostata o statističnih podatkih glede trga dela razpravljala o osnutku predloga in upoštevala dodatne opombe, zlasti v zvezi z zmanjšanjem obremenitve, tj. zmanjšanjem obsega gospodarskih dejavnosti, ki jih je treba zajeti, in možnostjo uporabe dodatnih virov razen ankete za zbiranje podatkov o prostih delovnih mestih. Sestavljen je bil osnutek spremenjene različice, ki vključuje možnosti olajšanja obremenitve za podjetja in države članice, ne da bi to vplivalo na kakovost, kakor je uporaba upravnih virov in v posebnih primerih omejitev obsega gospodarskih dejavnosti, ki jih je treba zajeti, z izključitvijo kmetijskih, ribiških in gozdarskih dejavnosti. Večina drugih opomb, prejetih med postopkom, se je upoštevala, kar je prispevalo k pojasnitvi, prečiščenju in izboljšanju predlaganega besedila. |

223 | Glavne organizacije/strokovnjaki, s katerimi so potekala posvetovanja Strokovnjaki so bili iz nacionalnih ministrstev za delo in/ali nacionalnih statističnih uradov. |

2249 | Povzetek prejetih in uporabljenih nasvetov |

225 | Večina predlogov se je nanašala na opredelitve, ki jih je treba uporabiti, vire in opombe glede izvedljivosti priprave zahtevanih podatkov. Prispevki strokovnjakov, ki so sodelovali v projektni skupini in delovni skupini, so popolnoma razvidni iz besedila tega predloga Uredbe. |

226 | Sredstva, uporabljena za javno objavo nasvetov strokovnjakov Zapisnik, ki vsebuje rezultate razprav strokovnjakov v delovnih skupinah in projektnih skupinah, je skupaj z drugimi referenčnimi dokumenti na voljo na Centru Komisije za informiranje in komunikacijo z upravami (CIRCA). Prav tako bodo na voljo vse druge pomembne informacije, ki se bodo predložile. |

230 | Analiza učinkov in posledic Ugotovljeno je bilo več možnosti za statistične podatke o prostih delovnih mestih v Evropi. Možnost A: Nadaljnje zbiranje podatkov o prostih delovnih mestih v okviru prijateljskega dogovora. Možnost B: Enotno uredbo Evropskega parlamenta in Sveta o statističnih podatkih glede prostih delovnih mest v Skupnosti, ki bo vzpostavila skupni okvir za četrtletne in letne statistične podatke o prostih delovnih mestih, je treba sestaviti v dveh uredbah Komisije z vrsto posebnih izvedbenih ukrepov glede na potrebe. Možnost C: Enotna uredba Evropskega parlamenta in Sveta o četrtletnih statističnih podatkih glede prostih delovnih mest v Skupnosti in nadaljnje zbiranje podatkov o letnih statističnih podatkih glede prostih delovnih mest v okviru prijateljskega dogovora. Možnost D: Dva predloga za uredbi Evropskega parlamenta in Sveta, eden za četrtletne statistične podatke o prostih delovnih mestih in drugi za letne statistične podatke o prostih delovnih mestih. Obema bo sledila izvedbena uredba. Glede na izid posvetovanja je za evropski statistični sistem (ESS) možnost C najprimernejša, in sicer enotna uredba Evropskega parlamenta in Sveta o četrtletnih statističnih podatkih glede prostih delovnih mest, ki se dopolni z letnimi strukturnimi podatki, zbranimi na podlagi prijateljskega dogovora. Sprejetje pravnega akta bi zagotovilo pripravo usklajenih in visokokakovostnih četrtletnih statističnih podatkov, potrebnih za primerjave med državami članicami, z zagotavljanjem stalnosti in usklajenosti pri zbiranju četrtletnih podatkov. Ta rešitev je učinkovita, prožna in bo manj obremenjujoča kot možnosti B ali D. Poleg tega bi morala možnost C omogočiti hitrejše sprejetje uredbe glede na zavezo držav članic v zvezi s četrtletnimi podatki. Možnost A je prikaz trenutnega stanja. Nekaj manjših izboljšav bi še bilo mogoče doseči v okviru politike nepovratnih sredstev, vendar bo nadaljevanje na prostovoljni podlagi pomenilo sprejemanje sedanjih slabosti teh statističnih podatkov in neupoštevanje potrebe uporabnikov po pravni podlagi. Poleg tega bodo države, ki potrebujejo uredbo za nadaljevanje zbiranja podatkov, za stalno izključene iz te dejavnosti. Možnost B zagotavlja boljši statistični odgovor na potrebe uporabnikov, vključno s potrebami Komisije po letnih strukturnih podatkih, in bi omogočila večjo usklajenost med četrtletnimi in letnimi statističnimi podatki. Ob upoštevanju mnenj, ki so jih izrazile države članice, zapletenosti in težav pri izvajanju te možnosti pa bo sklepanje dogovora o tej uredbi verjetno zelo dolg in težaven proces, ki ne bo prispeval k zagotovitvi hitrega sprejetja uredbe o četrtletnih statističnih podatkih. Možnost D bi bila primeren pristop, saj izpolnjuje zahteve uporabnikov, vendar ima slabe strani v primerjavi z možnostjo C, zlasti v smislu učinkovitosti in delovne obremenitve. Vendar je treba to možnost srednjeročno ponovno preučiti po tem, ko bodo ocenjene izkušnje glede četrtletnih statističnih podatkov. |

PRAVNI ELEMENTI PREDLOGA |

305 | Povzetek predlaganih ukrepov Namen te pravne podlage je vzpostaviti pravni okvir, da se zajamejo sedanje in opredeljive prihodnje dejavnosti na področju četrtletnih statističnih podatkov o prostih delovnih mestih. To vključuje zlasti zagotavljanje usklajenega zbiranja podatkov za zadostitev zahteve uporabnikov na tem področju. Predlog Uredbe upošteva načela, določena v Evropskem statističnem kodeksu ravnanja, zlasti načelo stroškovne učinkovitosti, sprejeti pa so bili tudi posebni ukrepi za čim večje zmanjšanje obremenitve za podjetja in nacionalne statistične urade. Uredbo Evropskega parlamenta in Sveta je treba dopolniti z izvedbeno uredbo. |

310 | Pravna podlaga Člen 285 določa pravno podlago za statistične podatke Skupnosti. Svet v skladu s postopkom soodločanja sprejme ukrepe za pripravo statističnih podatkov, kjer je to potrebno za izvajanje dejavnosti Skupnosti. Ta člen določa zahteve, ki se nanašajo na pripravo statističnih podatkov Skupnosti, in zahteva skladnost s standardi nepristranskosti, zanesljivosti, objektivnosti, znanstvene neodvisnosti, stroškovne učinkovitosti in zaupnosti statističnih podatkov. |

329 | Načelo subsidiarnosti Ker cilja predlaganih ukrepov, in sicer priprave statističnih podatkov Skupnosti o prostih delovnih mestih, države članice ne morejo zadovoljivo doseči, se ti lahko zato laže dosežejo na ravni Skupnosti na podlagi pravnega akta Skupnosti, saj lahko samo Komisija koordinira potrebno uskladitev statističnih informacij na ravni Skupnosti, medtem ko zbiranje podatkov in primerljivih statističnih podatkov o prostih delovnih mestih lahko organizirajo države članice. Zato Skupnost lahko sprejme ukrepe v skladu z načelom subsidiarnosti, kakor je določeno v členu 5 Pogodbe. |

Načelo sorazmernosti Predlog je skladen z načelom sorazmernosti iz naslednjih razlogov. |

331 | V skladu z načelom sorazmernosti je ta uredba omejena na minimum, ki je potreben za dosego tega cilja, in se nanaša le na to, kar je nujno. |

332 | Stroški se bodo povečali, zlasti v začetni fazi izvajanja in večinoma za tiste države, ki trenutno ne opravljajo raziskav o prostih delovnih mestih, ali za tiste, ki morajo svoje raziskave prilagoditi v skladu s pravnimi zahtevami. S finančno podporo Skupnosti pa je s tem povezane stroške mogoče omejiti. V zvezi s povečanjem obremenitve, je bil obseg tega vpliva omejen s skrbno pripravo, ob upoštevanju načela stroškovne učinkovitosti in izvajanja zakonodajnih ukrepov, to je uporabe upravnih virov, ki izpolnjujejo merila kakovosti, izključitve nekaterih gospodarskih dejavnosti, ki so postranske, ter možnosti, da države članice, ki imajo težave pri zagotavljanju podatkov za nekatere posebne sektorje in/ali majhne enote, izvedejo študije izvedljivosti. |

Izbira instrumentov |

341 | Predlagani instrument: uredba. |

342 | Druga sredstva ne bi bila primerna zaradi naslednjih razlogov: Splošno je priznano, da je uredba Evropskega parlamenta in Sveta primerna za večino statističnih dejavnosti, ki zahtevajo podrobno in enotno uporabo v vsej Skupnosti. Uredba je kot temeljni akt bolj priporočljiva kakor direktiva, ker v nasprotju z direktivo uredba določa isti zakon v vsej Skupnosti in državam članicam ne daje nobenih pooblastil za njeno delno ali selektivno uporabo ter nobene izbire pri obliki in metodah, ki jih je treba uporabiti za dosego njenih ciljev. Poleg tega se uredba neposredno uporablja, kar pomeni, da je ni treba prenesti v nacionalno pravo, s tem pa se izogne zamudam, povezanim s prenosom direktiv v nacionalno zakonodajo. Vodi tudi k boljši in hitrejši zakonodaji. |

VPLIV NA PRORAčUN |

401 | Finančne določbe, ki so vključene v Uredbo, bi morale pomagati državam članicam med začetno fazo, da uvedejo nove statistične podatke na tem področju ali dokončajo delo, ki so ga že začele v okviru prijateljskega dogovora, za izboljšanje kakovosti kratkoročnih zbirk podatkov in da izpolnijo zahteve uporabnikov. Financiranje bo zajeto v programu Skupnosti za zaposlovanje in socialno solidarnost – PROGRESS, sprejetem v Sklepu 1672/2006 Evropskega parlamenta in Sveta z dne 24. oktobra 2006. V oddelku 1. Zaposlovanje je bilo financiranje ustreznih ukrepov, vključno s statističnimi ukrepi, posebno navedeno, prim. „z boljšim razumevanjem razmer in možnosti na področju zaposlovanja, zlasti s pomočjo analiz in študij ter z razvojem statistike in skupnih indikatorjev v okviru Evropske strategije zaposlovanja (ESZ)“. Vpliv na proračun pri odobritvah za prevzem obveznosti in odobritvah plačil, povezanih s temi ukrepi, je bil ocenjen na 4,5 milijona EUR za obdobje 2008–2010. |

1. 2007/0033 (COD)

Predlog

UREDBA EVROPSKEGA PARLAMENTA IN SVETA

o četrtletnih statističnih podatkih glede prostih delovnih mest v Skupnosti

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 285(1) Pogodbe,

ob upoštevanju predloga Komisije[1],

ob upoštevanju mnenja Evropskega Ekonomsko-socialnega odbora[2] in mnenja Evropske centralne banke[3],

v skladu s postopkom, določenim v členu 251 Pogodbe,

po posvetovanju z Odborom za statistični program,

ob upoštevanju naslednjega:

(1) Svet, ki se je sestal v Bruslju 8. decembra 2003, je v svojih sklepih[4] podprl razvijanje in objavo strukturnega kazalnika o prostih delovnih mestih.

(2) Akcijski načrt za statistične zahteve EMU[5] in poznejša poročila o napredku[6] glede izvajanja navedenega načrta kot prednostno nalogo opredeljujejo razvoj pravne podlage, ki zajema statistične podatke o prostih delovnih mestih.

(3) Odbor za zaposlovanje, ustanovljen s Sklepom Sveta 2000/98/ES[7] je sklenil, da je kazalnik za prosta delovna mesta potreben za spremljanje Evropske strategije zaposlovanja, določene v Sklepu Sveta 2005/2006/ES z dne 12. julija 2005 o smernicah za politike zaposlovanja držav članic[8].

(4) Sklep 1672/2006/ES Evropskega parlamenta in Sveta z dne 24. oktobra 2006 o programu Skupnosti za zaposlovanje in socialno solidarnost – PROGRESS[9] določa financiranje ustreznih ukrepov, vključno z „boljšim razumevanjem razmer in možnosti na področju zaposlovanja, zlasti s pomočjo analiz in študij ter z razvojem statistike in skupnih indikatorjev v okviru ESZ“, kakor je opredeljeno v Sklepu.

(5) V okviru evropske strategije zaposlovanja za spremljanje in analizo stopnje in strukture povpraševanja po delovni sili Komisija potrebuje podatke o prostih delovnih mestih, ki so med drugim razčlenjeni po gospodarski dejavnosti.

(6) Komisija in Evropska centralna banka potrebujeta hitro dostopne četrtletne podatke o prostih delovnih mestih za spremljanje kratkoročnih sprememb pri prostih delovnih mestih. Sezonsko prilagojeni podatki o prostih delovnih mestih olajšajo razlago četrtletnih sprememb.

(7) Podatki, zagotovljeni glede prostih delovnih mest, morajo biti ustrezni, popolni, točni, skupaj z zajetjem, pravočasni, skladni, primerljivi in lahko dosegljivi za uporabnike.

(8) Koristi zbiranja popolnih podatkov v vseh segmentih gospodarstva na ravni Skupnosti je treba presoditi glede na možnosti poročanja zlasti malih in srednjih podjetij in njihove obremenitve zaradi poročanja.

(9) Za določitev obsega statističnih podatkov, ki jih je treba zbrati, in zahtevane stopnje podrobnosti glede na gospodarsko dejavnost, je treba uporabiti različico sistema skupne klasifikacije za gospodarske dejavnosti v Skupnosti, tj. kvalifikacijo NACE, ki je trenutno veljavna.

(10) Ker države članice ne morejo v zadostni meri doseči ciljev predlaganih ukrepov, in sicer priprave statističnih podatkov Skupnosti o prostih delovnih mestih, ter jih je zato mogoče bolje doseči na ravni Skupnosti, lahko Skupnost sprejme ukrepe v skladu z načelom subsidiarnosti, kakor je določeno v členu 5 Pogodbe. V skladu z načelom sorazmernosti, kakor je določeno v navedenem členu, ta uredba ne presega tistega, kar je potrebno za doseganje navedenih ciljev.

(11) Statistični organi na nacionalni ravni in na ravni Skupnosti morajo pri pripravi in razširjanju statističnih podatkov Skupnosti v okviru te uredbe upoštevati načela, določena v Evropskem statističnem kodeksu ravnanja, ki ga je Odbor za statistični program[10] sprejel 24. februarja 2005 in je bil priložen Priporočilu Komisije o neodvisnosti, celovitosti in odgovornosti statističnih organov držav članic in Skupnosti[11].

(12) Uredba Sveta (ES) št. 322/97 z dne 17. februarja 1997 o statističnih podatkih Skupnosti[12] določa splošni okvir in se tako uporablja za pripravo statističnih podatkov o prostih delovnih mestih.

(13) Ukrepe, potrebne za izvajanje te uredbe, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[13].

(14) Predvsem mora Komisija imeti pooblastila za sprejetje izvedbenih ukrepov glede področij iz členov 2, 4, 6, 7 in 8 te uredbe. Ker je namen teh ukrepov splošnega obsega spremeniti ali črtati nebistvene elemente te uredbe ali dopolniti to uredbo z novimi nebistvenimi elementi, se ukrepi sprejmejo v skladu z regulativnim postopkom s pregledom iz člena 5a Sklepa 1999/468/EGS –

SPREJELA NASLEDNJO UREDBO:

Člen 1

Vsebina in področje uporabe

1. Ta uredba določa zahteve za redno četrtletno pripravo statističnih podatkov o prostih delovnih mestih v Skupnosti.

2. Vsaka država članica Komisiji (Eurostatu) predloži podatke o prostih delovnih mestih vsaj za poslovne enote z enim ali več zaposlenih.

V skladu z odstavkoma 3 in 4 statistični podatki zajemajo vse gospodarske dejavnosti, opredeljene v veljavnem sistemu skupne klasifikacije za gospodarske dejavnosti v Skupnosti (NACE), razen za dejavnosti gospodinjstev z zaposlenim hišnim osebjem in dejavnosti eksteritorialnih organizacij in teles.

Podatki bodo razčlenjeni glede na gospodarsko dejavnost na podlagi veljavne klasifikacije NACE (statistične klasifikacije gospodarskih dejavnosti v Evropski skupnosti) na ravni razdelka.

3. Zajetje kmetijstva, gozdarstva in ribiških dejavnosti, kakor je opredeljeno v veljavni klasifikaciji NACE, bo neobvezno za tiste države članice, za katere te dejavnosti niso pomembne v smislu deleža celotne zaposlitve.

Prag, povezan s pomenom deleža, navedenega v prvem pododstavku, se opredeli v skladu s postopkom iz člena 11(2). Če je potrebno in primerno, se upoštevajo študije izvedljivosti na podlagi člena 8.

4. Zajetje dejavnosti javne uprave in obrambe, obvezne socialne varnosti, izobraževanja, človekovega zdravja in socialnega dela ter umetniških, razvedrilnih in rekreacijskih dejavnosti ter dejavnosti članskih organizacij, računalniških popravil in popravil blaga za osebno in gospodinjsko rabo ter drugih osebnih storitvenih dejavnosti, kakor so opredeljene v veljavni klasifikaciji NACE v področju uporabe te uredbe, ter zajetje enot z manj kakor 10 zaposlenimi se opredeli ob upoštevanju študij izvedljivosti, določenih v členu 8.

Člen 2

Prosta delovna mesta

Za namene te uredbe je prosto delovno mesto plačano delovno mesto, ki je na novo ustvarjeno, nezasedeno ali se bo spraznilo, in za katero delodajalec

a) z dejavnimi ukrepi in z namenom nadaljnjih ukrepov želi najti ustreznega kandidata izven zadevnega podjetja ter

b) delovno mesto namerava zapolniti takoj ali v določenem obdobju.

Koncepta „dejavni ukrepi pri iskanju ustreznega kandidata“ in „določeno obdobje“ se opredelita v skladu s postopkom iz člena 11(2).

Člen 3

Opredelitve

V tej uredbi veljajo naslednje opredelitve:

1. „Zasedeno delovno mesto“ je plačano delovno mesto znotraj organizacije, ki je bilo delavcu dodeljeno.

2. Metapodatki so pojasnila, potrebna za razlago sprememb pri podatkih zaradi metodoloških ali tehničnih sprememb.

3. Podatki za nazaj so pretekli podatki, ki zajemajo specifikacije, navedene v členu 1.

Člen 4

Referenčni datumi in tehnične specifikacije

1. Države članice zberejo četrtletne podatke s sklicevanjem na posebne referenčne datume, ki se opredelijo v skladu s postopkom iz člena 11(2).

2. Države članice zagotovijo podatke o zasedenih delovnih mestih, da se standardizirajo podatki o prostih delovnih mestih za primerjalne namene.

3. Od držav članic se zahteva uporaba postopkov za sezonsko prilagajanje četrtletnih podatkov o prostih delovnih mestih. Zahtevani postopki za sezonsko prilagajanje se določijo v skladu s postopkom iz člena 11(3).

Člen 5

Viri

1. Države članice podatke pripravljajo z uporabo anket pri podjetjih. Drugi viri, kakor so administrativni podatki, se lahko uporabijo pod pogojem, da so ti ustrezni v smislu kakovosti v skladu s členom 7.

2. Države članice lahko dopolnijo vire iz odstavka 1 z zanesljivimi postopki statističnega ocenjevanja.

3. Evropske vzorčne načrte sestavi in koordinira Komisija (Eurostat), da se pripravijo ocene Skupnosti, kadar nacionalni vzorčni načrti ne izpolnjujejo zahtev Skupnosti glede zbiranja četrtletnih podatkov. Podrobnosti načrtov, njihova potrditev in izvajanje se opredelijo na podlagi postopka, določenega v členu 11(3).

Države članice se lahko odločijo za sodelovanje pri vzorčnih načrtih Skupnosti, kadar ti načrti omogočajo znatno zmanjšanje stroškov statističnega sistema ali zmanjšanje obremenitev podjetij, ki so posledica izpolnjevanja zahtev Skupnosti.

Člen 6

Prenos podatkov

1. Države članice pošljejo podatke in metapodatke Komisiji (Eurostatu) v obliki in rokih za pošiljanje, ki se določijo v skladu s postopkom iz člena 11(2). Hkrati se pošljejo vse revizije četrtletnih podatkov za predhodna četrtletja.

2. Države članice pošljejo tudi podatke za nazaj za vsaj štiri četrtletja pred četrtletjem, za katerega je treba predložiti podatke pri prvi dostavi podatkov. Celoto je treba dostaviti najpozneje ob prvem prenosu podatkov, razčlenitve pa najpozneje eno leto po tem. Po potrebi lahko podatki za nazaj temeljijo na „najboljših ocenah“.

Člen 7

Kakovost

1. Statistična kakovost podatkov, predvsem njihova ustreznost, vključno s popolnostjo, točnostjo, zajetjem, pravočasnostjo, skladnostjo, primerljivostjo in dostopnostjo, je temeljni cilj, ki se izpolnjuje v tesnem sodelovanju med državami članicami in Komisijo (Eurostatom).

Sporočeni trenutni podatki in podatki za nazaj morajo izpolnjevati merila kakovosti, ki jih je treba opredeliti na podlagi postopka iz člena 11(2).

2. Države članice zagotovijo Komisiji (Eurostatu) poročila o kakovosti. Časovni načrt, pogostnost in vsebina poročil o kakovosti ter roki za predložitev poročil se opredelijo v skladu s postopkom iz člena 11(2).

Člen 8

Študije izvedljivosti

1. Komisija (Eurostat) določi ustrezen okvir za uvedbo vrste študij izvedljivosti v skladu s postopkom iz člena 11(2). Te študije opravijo države članice, ki imajo težave pri zagotavljanju podatkov za:

a) enote z manj kakor 10 zaposlenimi; in/ali

b) naslednje dejavnosti:

i) kmetijstvo, gozdarstvo in ribiške dejavnosti,

ii) javno upravo in obrambo; obvezno socialno varnost,

iii) izobraževanje,

iv) človekovo zdravje in socialno delo,

v) umetniške, razvedrilne in rekreacijske dejavnosti ter

vi) dejavnosti članskih organizacij, računalniških popravil in popravil blaga za osebno in gospodinjsko rabo ter druge osebne storitvene dejavnosti

2. Države članice, ki opravljajo študije izvedljivosti, predložijo poročilo o rezultatih teh študij v roku 12 mesecev po začetku veljave izvedbenih ukrepov Komisije iz odstavka 1.

3. Ukrepi, sprejeti v skladu z rezultati študij izvedljivosti, upoštevajo načelo stroškovne učinkovitosti, kakor je opredeljeno v členu 10 Uredbe (ES) št. 322/97, vključno z zmanjšanjem obremenjenosti dajalcev podatkov.

4. Izvajanje ukrepov, sprejetih na podlagi rezultatov študij izvedljivosti, bo omogočilo, da se podatki pošljejo do prve četrtine leta 2011.

Člen 9

Financiranje

1. Za prva tri leta zbiranja podatkov države članice od Skupnosti lahko prejmejo finančni prispevek za stroške s tem povezanega dela.

2. Znesek odobrenih sredstev, ki se letno dodelijo za finančni prispevek iz odstavka 1, se določi v okviru letnih proračunskih postopkov.

3. Proračunski organ zagotovi odobrena sredstva, ki so na voljo za vsako leto.

Člen 10

Izvedbeni ukrepi

Ukrepi, potrebni za izvajanje te uredbe, se sprejmejo v skladu s členom 11.

Člen 11

Odbor

1. Komisiji bo pomagal Odbor za statistični program, ustanovljen s Sklepom Sveta 89/382/EGS, Euratom.

2. Pri sklicevanju na ta odstavek se uporabi regulativni postopek s pregledom iz člena 5a(1) do (4) in člena 7 Sklepa 1999/468/ES ob upoštevanju določb člena 8 Sklepa.

3. Pri sklicevanju na ta odstavek se uporabi regulativni postopek iz členov 5 in 7 Sklepa 1999/468/ES ob upoštevanju določb iz člena 8 Sklepa.

Rok, določen v členu 5(6) Sklepa 1999/468/ES, je tri mesece.

Člen 12

Poročilo o izvajanju

V dveh letih od začetka veljavnosti te uredbe in vsake tri leta po tem Komisija Evropskemu parlamentu in Svetu predloži poročilo o izvajanju te uredbe. To poročilo oceni kakovost statističnih podatkov, ki jih zagotovijo države članice, in opredeli področja za morebitno izboljšanje.

Člen 13

Začetek veljavnosti

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL C […], […], str. […].

[2] UL C […], […], str. […].

[3] UL C […], […], str. […].

[4] Sklepi Sveta, 15875/03.

[5] Akcijski načrt Komisije za statistične zahteve EMU, CS/2000/11655

[6] Poročila o stanju na področju informacijskih potreb v EMU; CS/2001/13388, CS/2003/6016 in CS/2005/13894

[7] UL L 29, 4.2.2000, str. 21.

[8] UL L 205, 6.8.2005, str. 21.

[9] UL L 315, 15.11.2006, str. 1.

[10] UL L 181, 28.6.1989, str. 47.

[11] UL C 172, 12.7.2005, str. 22.

[12] UL L 52, 22.2.1997, str. 1.

[13] UL L 184, 17.7.1999, str.23. Sklep, kakor je nazadnje spremenjen s Sklepom Sveta št. 2006/512/ES z dne 17. julija 2006, UL L 200, 22.7.2006, str.11.